
J e g y z ő k ö n y v

Készült: Halásztelek Város Önkormányzat Képviselő-testület 2012. szeptember 26-án, 17,00 órakor megtartott ülésén.

Az ülés helye:  Márai Sándor Közművelődési Intézmény és Városi Könyvtár 

  Liszt Ferenc Hangversenyterem 
  (2314 Halásztelek, Somogyi Béla u. 50.)  
Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Igaz László Tibor, Lengyel Izabella, Papp Kornél, Stefanik Zsolt, Tóth Endre Attila, Végváriné Nyíri Lídia képviselők 
Megjelent meghívottak: Baloghné dr. Nagy Edit jegyző, Csillag Erika aljegyző, Tóth Viktor műszaki irodavezető, Györök Zsolt Zoltánné, Vass Dénes külső bizottsági tagok, Acélvári Attila HATE Kft.ügyvez., Gévai Éva igazgatási előadó
Szentgyörgyi József köszönti a testületi ülésen megjelenteket. Megállapítja, hogy a testület 9 fővel határozatképes. Megkérdezi, ki jelentkezik jegyzőkönyv hitelesítőnek. Megállapítja, hogy Végváriné Nyíri Lídia és Papp Kornél jelentkezik. Kéri a testület tagjait, szavazzanak a jegyzőkönyv-hitelesítők személyéről. Megállapítja, hogy a testület egyhangúlag elfogadta a jegyzőkönyv-hitelesítőket. Ismerteti, a napirendek megegyeznek a meghívóban jelzettekkel. A napirenddel kapcsolatban kérdés, észrevétel nem lévén szavazásra bocsátja azt. Megállapítja, hogy a testület egyhangúlag elfogadta a napirendet. A napirend előtti beszámolóban a következőkről tájékoztatta a Képviselő-testületet:

- Az OTP Bank Nyrt. képviselőivel tárgyalást folytattak, a 135 mFt-os folyószámlahitel október 13-án jár le, az OTP a jelenlegi jogszabályra hivatkozva csak december 21-ig tud folyószámlahitel szerződés kötni. Az önkormányzat folyószámlája most kb. 59-60 mFt-on áll, a normatíván kívül 15-20 mFt között szokott lenni a havi költség, ezért elméletileg decemberben már mínuszra fordul a számla. A helyzetre való tekintettel vezetői értekezlet keretében kérte az összes halasztható beszerzés felfüggesztését, illetve ideiglenes megoldás lehet még, hogy november közepétől a számlákat „elkezdik tologatni”. Az OTP-vel abban maradtak, az önkormányzat igénye az, hogy január 1-től szeretne egy folyószámlahitelt nyitni a 2013-as évre, melynek felső limitje az éves költségvetés 1/12 része, mely jelenleg kb. 100 mFt. Január elsejétől 60-70 mFt közötti folyószámlahitel keretre lesz lehetősége szerződni az önkormányzatnak. Ismerteti az adó- és egyéb bevételek várható alakulását. 
- Szigethalom kilépett a Szigethalom és Környéke Intézményfenntartó Társulásból. Előkészítés alatt áll a Gyermekjóléti Szolgálat január 1-jétől történő visszakerülése Halásztelekre.
- Folynak a tárgyalások a csatorna átvételéről, az üzemeltetés elindításáról, mely meghatározza a HATE Kft. sorsát is. Az ezzel kapcsolatos elképzeléseket, javaslatokat a bizottság, illetve a testület elé fogja terjeszteni november hónapban.
- Tájékoztatást ad az önkormányzat által a rendőrség részére átadott gépjármű balesetéről, továbbá bejelenti, Szigetszentmiklós új rendőrkapitánya dr. Csipler Norbert.
- Zajlik a Duna-Vértes köze Regionális Hulladékgazdálkodási Társulással kapcsolatos pályázati előkészítés.
- Bejelenti, a szigetszentmiklósi Szakorvosi Rendelőintézet új főigazgatója dr. Raffay Éva, de dr. Bakonya Mária továbbra is az intézet dolgozója.
- Hárai Balázs részére várhatóan az októberi testületi ülésen tudják átadni a kitüntetést.

- A szüreti felvonulás sikeres volt, kb. 400 fő vett részt rajta, az elmúlt évekhez képest több lovas volt.
- A Halásztelki Mesenapok rendezvény a hétvégén kerül megrendezésre.
- Megtörtént a Közösségi Ház felújítása (tisztasági festés, az első tér átalakítása). A HATE Kft. egy hónapon belül várhatóan átköltözik az új helyére, így nagyobb mozgástere lesz a közművelődési intézmények a feladatok ellátáshoz. 
- Sok parlagfű és egyéb bejelentés érkezett a hivatalhoz, sok esetben nehéz előkeríteni a tulajdonost, ezért gondolkodtak azon, hogy ha a HATE-nek lenne egy fűkasza gépe, amivel hetente egyszer végigmennének a vitatott területeken, akkor megoldódna ez a probléma. 
A lejárt határidejű határozatokról az alábbi tájékoztatást adta:
	87/2012.(VI.21.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy Halásztelek Város Önkormányzata tagként belép az ÖKOVÍZ Kft-be 100.000,- Ft, azaz Egyszázezer forint névértékű törzsbetét vásárlásával. Belépés megtörtént.

	88/2012.(VI.21.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy Halásztelek Város Önkormányzata 2013. január 1-jével az ÖKOVÍZ Kft.-t bízza meg a város csatornahálózatának üzemeltetésével. Belépés megtörtént. 

	89/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a Fővárosi Vízművek Zrt.-vel kötött Együttműködési Megállapodás módosítását elfogadja. Megállapodás aláírásra került.

	90/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a központosított állami támogatások és egyéb bevételek rendezése miatt a rendelet 3. §-ában megállapított


kiadási főösszeget 


       5.400 ezer Ft-tal


bevételi főösszeget


     57.864 ezer Ft-tal

megemeli, és Halásztelek Város Önkormányzata 2012. évi költségvetésének


módosított kiadási főösszegét
1.070.991 ezer Ft-ban, valamint


módosított bevételi főösszegét
1.005.975 ezer Ft-ban,


a költségvetési hiányt

     65.016 ezer Ft-ban állapítja meg. Rendelet kihirdetésre került.

	91/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a központosított állami támogatások és egyéb bevételek rendezése miatt a rendelet 3. §-ában megállapított


kiadási főösszeget 


          200 ezer Ft-tal


bevételi főösszeget


          200 ezer Ft-tal

lecsökkenti, és Halásztelek Város Önkormányzata 2011. évi költségvetésének


módosított kiadási főösszegét
1.158.182 ezer Ft-ban, valamint


módosított bevételi főösszegét
1.158.182 ezer Ft-ban állapítja meg. Elutasítva.

	92/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a 2011. évi költségvetés végrehajtásáról szóló zárszámadást                 1.136.221 eFt bevétellel és 

1.139.867 eFt kiadással hagyja jóvá. Elutasítva.

	93/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete – a Pénzügyi, Ellenőrző és Településfejlesztési Bizottság előterjesztésére – a következő indoklást fűzi a 2011. évi költségvetés teljesítéséről szóló beszámolóval összefüggő határozatához, mely indoklás a határozat elválaszthatatlan részét képezi.

„A Pénzügyi, Ellenőrző és Településfejlesztési Bizottság 2012. május 15-ei ülésén – miután immár második alkalommal utasította el a 2011. évi költségvetési beszámolót – felkérte a Polgármestert, hogy kezdeményezzen eljárást a 2011. évi zárszámadás elfogadhatatlansága miatt a felelősség megállapítására. Mindezek ellenére a költségvetési beszámoló előterjesztésére harmadik alkalommal is szinte változatlan formában és tartalommal került sor. A kiadási előirányzatok a személyi juttatások kivételével minden kiemelt előirányzat tekintetében túlteljesültek. Az Áht. 34. §-a rendelkezik az előirányzatok módosításáról, átcsoportosításáról az önkormányzati alrendszerben. Megállapítható, hogy Halásztelken – immár nem először – a módosítások nem a jogszabálynak megfelelően történtek. Az Áht. 6. §-a egyértelműen kimondja, hogy a költségvetési kiadások a költségvetésben megállapított kiadási előirányzatok mértékéig terjedhetnek. Mindez másképp nem is lehetséges, hisz kötelezettségvállalás nélkül semmilyen kifizetés nem eszközölhető, kötelezettséget vállalni pedig csak a szabad előirányzat mértékéig lehet. Felelős gazdálkodás során a kötelezettségvállalást meg kell előznie az ellenjegyzésnek, amikor is az ellenjegyzőnek meg kell győződnie arról, hogy a szabad előirányzat rendelkezésre áll, a tervezett kifizetés időpontjában a pénzügyi fedezet biztosított, illetve a kötelezettségvállalás nem sérti a gazdálkodásra vonatkozó szabályokat [Áht. 35-38. §].

A fentieken túl – a teljesség igénye nélkül – a beszámoló a következő hibákat tartalmazza:

1. 
Jegyzői nyilatkozat hiánya a belső kontrollok működtetéséről

2. 
Nemzetiségi önkormányzatok határozatai saját beszámolójuk elfogadásáról

3. 
Tartalék összege a beszámolóban 14.493 eFt, a könyvvizsgálói jelentésben 8.536 eFt, a beszámolóhoz csatolt V. módosításban 12.221 eFt

4.
7., 8. és 10. számú melléklet nem szerepel az anyagban

5. 
Több helyen 2010. év szerepel 2011. helyett

6. 
9. sz. Melléklet (működési és felhalmozási bevételek és kiadások mérlegszerű bemutatása) tartalma nem lehet helytálló, mivel nem tartalmazza a hitelt

7. 
Igazgatási szakfeladat esetén a dologi kiadások összeg az 5. sz. melléklet szerint 38.120 eFt, a 3. sz. melléklet szerint 37.119 eFt

8.
Működési kiadások a határozati javaslatban 786.990 eFt, a 9. sz. mellékletben 873.402 eFt

9. 
16. sz. mellékletben a hitelállomány kimutatása nem megfelelő.

Mindezek elmaradása, illetve elfogadhatatlansága miatt Halásztelek Város Önkormányzatának Képviselő-testülete utólag nem tudja jóváhagyását adni a jogszabályoknak meg nem felelő, szakszerűtlen beszámolóhoz. A Képviselő-testület nem fogadja el a Polgármester érvelését, miszerint „az önkormányzat gazdálkodása fegyelmezett, az előirányzat túllépések okai részletezésre kerültek, a költségvetési előirányzatok többlete nem haladta meg az előirányzatok 1/12-ed részét, nagyobb túlköltés nem keletkezett, a túllépések jogszabályból eredő, illetve szerződés teljesítési kötelezettséghez kapcsolódnak.Tudomásul véve.

	94/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a Szervezeti és Működési Szabályzat módosításáról szóló rendelettervezet szövegét elfogadja. Rendelet kihirdetésre került.

	95/2012.(VI.28.) számú Képviselő-testületi határozat

Halásztelek Város Képviselő-testülete az ARIES Kft. (mint Szolgáltató) által benyújtott díjkompenzációra jogosító megállapodás tervezetét elfogadja, azzal a kikötéssel, hogy a számlán a fizetési határidőt 8 nap helyett 15 napra javasolja változtatni, valamint felhatalmazza a Polgármestert a megállapodás aláírására. A díjkompenzáció összegét a Képviselő-testület egy összegben javasolja megtéríteni a Szolgáltató részére, mely 2012. november hónapjában kerül kiszámlázásra. Megállapodás polgármesteri aláírást követően megküldve az ARIES Kft.-nek.

	96/2012.(VI.28.) számú Képviselő-testületi határozat

Halásztelek Város Képviselő-testülete az ARIES Kft. részére nyújtandó díjkompenzáció összegének, pénzügyi fedezetéül (2012. évre vonatkozóan bruttó: 1.176.066,- Ft) a Város 2012. évi költségvetésében előirányzatot biztosít az általános tartalék terhére. Pénzügyi és Adó Iroda intézkedett.

	97/2012.(VI.28.) számú Képviselő-testületi határozat

Halásztelek Város Képviselő-testülete az ARIES Kft. (mint Szolgáltató) által, a 2/2012.(II.14.) számú önkormányzati rendelet 16. § (3) és (5) bekezdésében megfogalmazottak alapján benyújtott megállapodás tervezetet elfogadja, azzal a kikötéssel, hogy a megállapodásban kerüljön pontosításra, hogy a Szolgáltató csak 2012. 07. 01.-től követeli a kedvezmények megtérítését, valamint a számlán a fizetési határidőt 8 nap helyett 15 napra javasolja változtatni, egyben felhatalmazza a Polgármestert, hogy a megállapodást írja alá. Megállapodás polgármesteri aláírást követően megküldve az ARIES Kft.-nek.

	98/2012.(VI.28.) számú Képviselő-testületi határozat

Halásztelek Város Képviselő-testülete a 2/2012.(II.14.) számú rendelet alapján nyújtott 50%-os Szolgáltatónak fizetendő lakossági kedvezmény díjának fedezetére (2012. évre vonatkozóan bruttó: 403.250,- Ft –ami egy kalkulált összeg-) a Város 2012. évi költségvetésében előirányzatot biztosít az általános keret terhére. Pénzügyi és Adó Iroda intézkedett.

	99/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a Hunyadi Mátyás Általános Művelődési Központ 2011/2012. tanévről készített beszámolóját, valamint a Tündérkert Óvoda 2011/2012. nevelési évről készített beszámolóját elfogadja. 

A Képviselő-testület köszönetét fejezi ki a halásztelki közoktatási intézmények dolgozóinak a 2011/2012. tanítási/nevelési évben végzett áldozatos munkájukért. A határozat kiküldésre került.

	100/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a Hunyadi Mátyás Általános Iskola, Gimnázium és Alapfokú Művészetoktatási Intézmény Pedagógiai Programját elfogadja. A határozat kiküldésre került.


	101/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a Hunyadi Mátyás Általános Iskola, Gimnázium és Alapfokú Művészetoktatási Intézménnyel kötendő Munkamegosztási Megállapodást elfogadja.  Megállapodás aláírásra került.

	102/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a Tündérkert Óvodával kötendő Munkamegosztási Megállapodást elfogadja. Megállapodás aláírásra került.

	103/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a Hunyadi Mátyás Általános Iskola Gimnázium és Alapfokú Művészetoktatási Intézmény igazgatói álláshelyére kiírandó pályázatban határozott idejű közalkalmazotti jogviszony időtartamát 2012. november 1. napjától 2017. július 31. napjáig határozza meg. Határozat végrehajtva, időpont átvezetésre került a pályázati kiírásban.

	104/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a Hunyadi Mátyás Általános Iskola Gimnázium és Alapfokú Művészetoktatási Intézmény igazgatói álláshelyére kiírandó pályázatban „A magasabb vezetői megbízás feltételei” közül a „legalább 5 év közoktatási vezetői gyakorlat” törlésre kerül. Határozat végrehajtva, szöveg átvezetve a pályázati kiírásban.

	105/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a 103/2012.(VI.28.)számú, valamint a 104/2012.(VI.28.)számú határozatának figyelembevételével a Hunyadi Mátyás Általános Iskola Gimnázium és Alapfokú Művészetoktatási Intézmény igazgatói álláshelyére kiírandó pályázat szövegét elfogadja, a pályázatot kiírja. A pályázat kiírásra került, majd a 126/2012.(VIII.27.) számú határozattal a pályázat érvénytelenítésre került.

	106/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a Hunyadi Mátyás Általános Iskola, Gimnázium és Alapfokú Művészetoktatási Intézmény igazgatójának 2012. július 1. napjától 2012. október 31. napjáig Juhász Zoltánnét bízza meg. Módosítva a 129/2012.(VIII.27.)számú határozattal.

	107/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a Márai Sándor Közművelődési Intézmény és Városi Könyvtár igazgatói álláshelyére kiírandó pályázatban a határozott idejű közalkalmazotti jogviszony időtartama 2012. szeptember 1. napjától 2017. július 31. napjáig kerül meghatározásra. Határozat végrehajtva, időpont átvezetésre került a pályázati kiírásban.

	108/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a 107/2012.(VI.28.)számú határozatának, valamint az előterjesztő által befogadott módosítás – a pályázati feltételek közül kerüljön kihúzásra a „Német és Angol nyelvből C típusú középfokú nyelvvizsga” –  figyelembevételével a Márai Sándor Közművelődési Intézmény és Városi Könyvtár igazgatói álláshelyére kiírandó pályázat szövegét elfogadja, a pályázatot kiírja. A pályázat kiírásra került, majd a 128/2012.(VIII.27.) számú határozattal a pályázat érvénytelenítésre került.

	109/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a Márai Sándor Közművelődési Intézmény és Városi Könyvtár intézményvezetőjének 2012. július 1. napjától 2012. augusztus 31. napjáig Véghné Bágya Ildikót bízza meg. Módosítva a 130/2012.(VIII.27.)számú határozattal.

	110/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a beterjesztett vagyonhasznosítási koncepciót, egységes szerkezetben a közép- és hosszú távú vagyongazdálkodási koncepcióval, valamint a 2012-es évre vonatkozó vagyonhasznosítási irányelvekkel elfogadja. A vagyonhasznosítási koncepció figyelembevételével az ingatlanok értékesítése folyamatos.

	111/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a 2007. évben elkészített Stratégiai Zajtérkép - és szükség szerint a zajvédelmi Intézkedési Terv - felülvizsgálati eljárását megindítja. Felhatalmazza a polgármestert, hogy az előterjesztés szerint legkedvezőbb ajánlatot adó Vibrocomp Kft.-vel (1118 Bp., Bozókvár u. 12. ügyvezetője: Bite Pál Endréné dr. Pálffy Mária) a dokumentáció készítésére vonatkozó tervezési szerződést készíttesse el, azt írja alá. Felkérés érkezett a fővárosi Önkormányzattól, újabb társulás létrehozására. Az erről szóló előterjesztés megvitatásáig a képviselőtestületi döntés végrehajtása felfüggesztve.

	112/2012.(VI.28.) számú Képviselő-testületi határozat

Halásztelek Város Képviselő-testülete – Erdődi Sándorné módosító indítványára – úgy dönt, hogy a Halásztelek 326/4 hrsz. alatt levő Önkormányzati földterületre új, határozatlan időre szóló bérleti szerződést kíván kötni a jelenlegi használóval Dr. Csókási Zsoltnéval. A havi bérleti díj mértékét 2012. június 10. napjától havi nettó 75.000,- Ft-ban állapítja meg. A Képviselő-testület az előterjesztés mellékleteként csatolt Bérleti Szerződés tervezetét elfogadja, és egyben felhatalmazza a polgármestert, a használóval történő egyeztetésre és a szerződés aláírására. Elutasítva

	113/2012.(VI.28.) számú Képviselő-testületi határozat

Halásztelek Város Képviselő-testülete a Halásztelek 326/4 hrsz. alatt levő Önkormányzati földterületre új, határozatlan időre szóló bérleti szerződést kíván kötni a jelenlegi használóval Dr. Csókási Zsoltnéval. A havi bérleti díj mértékét 2012. június 10. napjától havi nettó 60.000,- Ft-ban állapítja meg. A Képviselő-testület az előterjesztés mellékleteként csatolt Bérleti Szerződés tervezetét elfogadja, és egyben felhatalmazza a polgármestert, a használóval történő egyeztetésre és a szerződés aláírására. Bérlőjelölt bérleti szerződés tervezet módosítással élt. Ezen kérdések tisztázásáig bérleti szerződés ez ideig nem került aláírásra! Mai ülés napirendjén szerepel.

	114/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a Megyedűlő utca 047/165 hrsz. alatt található 2db vb UNICITY elem előterjesztés szerint, a mellékelt földhivatali kivonaton ábrázolt helyre történő áthelyezésével a Csillag utca (2555) hrsz. alatti közlekedési célú közterület forgalmi rendjét, annak lezárásával megváltoztatja. Illetve ezzel egy időben visszaállítja a Megyedűlő utca eredeti forgalmi rendjét.

Felkéri a Polgármestert, hogy az ehhez szükséges intézkedéseket tegye meg, utasítsa a közútkezelőt az elemek áthelyezésére, a jogszabály szerint szükséges forgalmi rend megváltoztatását előjelző forgalmi táblák elhelyezésére, illetve a Megyedűlő utca forgalmi rendjének megváltoztatásával egyetemben szükségtelenné vált egyéb forgalmi táblák eltávolítására. Az útelemek áthelyezésével a Csillag utca új forgalmi rendjének kialakítása folyamatban van.

	115/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a Malonyai utca (2406) hrsz. alatti közlekedési célú közterület az óvoda által érintett szakaszának forgalomcsillapítása, és sebességcsökkentése érdekében az útszakasz forgalmi rendjét 2db fekvőrendőr elhelyezésével megváltoztatja. Pénzügyi fedezet biztosításával felkéri a polgármestert, hogy az ehhez szükséges forgalomtechnikai tervet készíttesse el, és a közútkezelő hozzájárulásának beszerzését követően a Foocus Kft.-t (2316 Szigethalom, Hunyadi János u. 22.) kérje fel a kivitelezési munkálatok elvégzésére. Közútkezelő által jóváhagyott tervdokumentáció elkészült, kivitelező kiválasztása folyamatban.

	116/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a halásztelki nemzetiségi önkormányzattokkal megkötött együttműködési megállapodásokat jóváhagyja. Tudomásul véve.

	117/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete a Csepel-Sziget és Környéke Többcélú Önkormányzati Társulás pedagógiai szakszolgálati feladatok ellátásáról szóló Együttműködési Megállapodását elfogadja a mellékletben szereplő tartalommal egységes szerkezetben. Határozat megküldésre került.

	118/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete Szigethalom Város Önkormányzat Képviselő-testületének a feladatkörébe tartozó szociális szolgáltatásokról szóló 17/2007.(X.27.) önkormányzati rendelet módosításáról szóló 7/2012.(III.30.) rendeletét jóváhagyja. Határozat megküldésre került.

	119/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a heti 20 órás iskolai védőnői álláshelyre, határozatlan idejű közalkalmazotti jogviszonyt létesítését Vásárhelyi Lajosné pályázóval. Munkaszerződés megkötésre került.

	120/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a heti 40 órás védőnői, határozott idejű közalkalmazotti álláshelyre a pályázatot újból kiírja. Eredménytelenség esetén a munkakör betöltéséig a pályázat folyamatosan kiírásra kerül. A pályázat kiírásra került.

	121/2012.(VI.28.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy 2012. július 1. napjával Csillag Erikát nevezi ki aljegyzőnek, havi illetményét bruttó 350.000.- Ft-ban határozza meg. Kinevezés aláírásra került.

	123/2012.(VIII.27.) számú Képviselő-testületi határozat

Halásztelek Város Önkormányzatának Képviselő-testülete a központosított állami támogatások és egyéb bevételek rendezése miatt a rendelet 3. §-ában megállapított


kiadási főösszeget 


          200 ezer Ft-tal


bevételi főösszeget


          200 ezer Ft-tal

lecsökkenti, és Halásztelek Város Önkormányzata 2011. évi költségvetésének


módosított kiadási főösszegét
1.158.182 ezer Ft-ban, valamint


módosított bevételi főösszegét
1.158.182 ezer Ft-ban

állapítja meg. Elutasítva

	124/2012.(VIII.27.) számú Képviselő-testületi határozat

Halásztelek Város Önkormányzatának Képviselő-testülete a 2011. évi költségvetés végrehajtásáról szóló zárszámadást                 1.136.221 eFt bevétellel és 

1.139.867 eFt kiadással hagyja jóvá. Elutasítva

	125/2012.(VIII.27.) számú Képviselő-testületi határozat:

Halásztelek Város Önkormányzatának Képviselő-testülete – Papp Kornél képviselői indítványára – a 2011. évi költségvetés teljesítéséről szóló beszámolóhoz az alábbi indoklást fűzi:

Halásztelek Város 2011. évi költségvetésének zárszámadását a Képviselő-testület három alkalommal utasította el, melynek legfőbb oka, hogy a kiadási előirányzatok – a személyi juttatások kivételével – minden kiemelt előirányzat tekintetében túlteljesültek. Az Áht. 6. § (1) bekezdése értelmében a költségvetési kiadások a költségvetésben megállapított, vagy az év közben módosított kiadási előirányzatok mértékéig teljesíthetők. Az Áht. 34. § (1) bekezdése szerint a költségvetési rendelet módosításáról, a kiadási előirányzatok átcsoportosításáról a Képviselő-testület dönt. Az (5) bekezdés értelmében a Képviselő-testület negyedévenként, a döntése szerinti időpontokban, de legkésőbb az éves költségvetési beszámoló előkészítésének határidejéig, december 31-ei hatállyal módosítja a költségvetési rendeletét. 

A beszámoló a következő hibákat tartalmazza:

· A tartalék összege a beszámolóban 14.493 eFt, a 2012. március 25-én kelt könyvvizsgálói jelentésben 8.536 eFt, a 2012. június 26-ai pénzügyi bizottsági ülésre újonnan küldött könyvvizsgálói jelentésben – amelynek dátuma ismét 2012. március 25. – pedig módosul ez az összeg 108.943 eFt-ra, az V. számú módosításban pedig 12.221 eFt ez az összeg.

· A 7., 8., és 10. számú melléklet nem szerepel a kiküldött anyagban. 

·  Több helyen 2010. évszám szerepel a 2011. évszám helyett.

· A 9. számú melléklet – működési és felhalmozási bevételek és kiadások mérlegszerű bemutatása – tartalma nem lehet helytálló, mivel nem tartalmazza a hitelt. 

· Igazgatás szakfeladat esetén a dologi kiadások összege az 5. számú melléklet szerint 38.120 eFt, a 3. számú melléklet szerint 37.119 eFt.

· A működési kiadások a határozati javaslatban 786.990 eFt, a 9. számú mellékletben 873.402 eFt.

· A 16. számú mellékletben a hitelállomány kimutatása nem megfelelő.

· Ezen túlmenően számszaki hibák jellemzőek a beszámoló egészére.

· A beszámolóhoz kapcsolódó V. számú módosításban a módosított kiadási főösszeg 1.158.182 eFt, mely nem egyezik meg a kiadási főösszegen belül a költségvetési előirányzatok összegével, ami 1.179.533 eFt, a különbség 21.351 mFt.

2012. június 28-án, amikor az előterjesztést harmadik alkalommal tárgyalta a Képviselő-testület, az azt elutasító határozathoz indoklásul meghozta a 93/2012.(VI.28.)számú határozatát. A Képviselő-testület felelősséggel nem tudja elfogadni a beszámolót, felkéri a Polgármestert, hogy állapítsa meg ki a felelős, hogy a zárszámadás nem felel meg a jogszabályi előírásoknak. Tudomásul véve.

	126/2012.(VIII.27.) számú Képviselő-testületi határozat:

Halásztelek Város Önkormányzatának Képviselő-testülete a Hunyadi Mátyás Általános Iskola, Gimnázium és Alapfokú Művészetoktatási Intézmény intézményvezető (magasabb vezető) beosztás ellátására 2012. június 28-i határozatával kiírt pályázatot – tartalmi hiba következtében – érvénytelenné nyilvánítja. Tudomásul véve.

	127/2012.(VIII.27.) számú Képviselő-testületi határozat:

Halásztelek Város Önkormányzatának Képviselő-testülete új pályázatot hirdet a Hunyadi Mátyás Általános Iskola, Gimnázium és Alapfokú Művészetoktatási Intézmény intézményvezető (magasabb vezető) beosztás ellátására az alábbi tartalommal és szövegezéssel:… Pályázat kiírásra került

	128/2012.(VIII.27.) számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a 108/2012.(VI.28.) számú határozatával elfogadott pályázati kiírást visszavonja. Az intézményvezetői álláshelyre új – jelen határozat melléklete szerinti – pályázatot ír ki. Tudomásul véve, illetve pályázat kiírásra került.

	129/2012.(VIII.27.) számú Képviselő-testületi határozat:

Halásztelek Város Önkormányzat Képviselő-testülete úgy dönt, hogy a 106/2012. (VI.28.) számú határozatát a következők szerint módosítja: Halásztelek Város Önkormányzatának Képviselő-testülete úgy dönt, hogy a Hunyadi Mátyás Általános Iskola, Gimnázium és Alapfokú Művészetoktatási Intézmény igazgatójának 2012. július 1. napjától 2012. november 30. napjáig Juhász Zoltánnét bízza meg. Tudomásul véve.

	130/2012.(VIII.27.) számú Képviselő-testületi határozat:

Halásztelek Város Önkormányzat Képviselő-testülete úgy dönt, hogy a 109/2012. (VI.28.) számú határozatát a következők szerint módosítja: Halásztelek Város Önkormányzatának Képviselő-testülete úgy dönt, hogy a Márai Sándor Közművelődési Intézmény és Városi Könyvtár intézményvezetőjének 2012. július 1. napjától 2012. október 15. napjáig Véghné Bágya Ildikót bízza meg. Tudomásul véve.

	131/2012.(VIII.27.) számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a Duna-Vértes köze Regionális Hulladékgazdálkodási Társulás területén lévő települési önkormányzatok többségi tulajdonában lévő, a települési szilárd hulladék begyűjtésére, szállítására, és a hulladékgazdálkodási rendszer üzemeltetésére pályázó gazdasági társaságban tagként részt kíván venni. Egyúttal felhatalmazza a polgármestert, hogy a létrehozni kívánt gazdasági társaságban való részesedés és egyéb – a működésre, és az alapításra vonatkozó – kérdések tekintetében az érintett települési önkormányzatokkal és más leendő tulajdonos társakkal a szükséges tárgyalásokat folytassa le. Folyamatban.

	132/2012.(VIII.27.) számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a helyi önkormányzatokról szóló 1990. évi LXV. Tv. (Ötv.) 9. § (3) bekezdése alapján a hulladékgazdálkodásról szóló 2000. évi XLIII. Tv. (Hgt.) 21. § (3) bekezdés a) pontjában meghatározott hatáskörét a Duna-Vértes Köze Regionális Hulladékgazdálkodási Társulásra ruházza oly módon, hogy a hulladékgazdálkodási rendszer üzemeltetésére vonatkozó közbeszerzési eljárás keretében a települési szilárdhulladék begyűjtésére, szállítására vonatkozó közbeszerzési eljárást is az önkormányzat helyett folytassa le és az eljárás eredményeként a közszolgáltatási szerződést a nyertes ajánlattevővel kösse meg. Folyamatban.

	134/2012.(VIII.27.) számú Képviselő-testületi határozat:

Halásztelek Város Képviselő-testülete úgy dönt, hogy részt vesz a tervezett projekten az “Idősek” témakörben, az “Európa a Polgárokért 2007-2013 program” keretében. Felhatalmazza Szentgyörgyi József polgármestert a szándéknyilatkozat aláírására és a pályázati anyag benyújtására. Szándéknyilatkozat ünnepélyesen aláírásra került az ülésen.


Szentgyörgyi József az első három napirendről együttesen elmondja, a tegnapi napon a pénzügyi bizottság – teljesen jogosan – nem fogadta el az előterjesztéseket, mivel a könyvvizsgáló új véleménye nem érkezett meg. Szándéka az volt, hogy a mai napon napirendre tűzi mindhárom előterjesztést, majd leveszi a napirendről. A mai – az OTP-vel folytatott – megbeszélés tükrében azt kéri a FIDESZ frakciótól, hogy segítse a munkát és adjon annyi bizalmat most, hogy a II. és III. módosítást támogassa, mivel olyan módosításokat, átalakításokat tartalmaznak, amelyeket végre kellene hajtani a két intézménnyel kapcsolatban. A félévi beszámolót a könyvvizsgáló véleményével vissza fogja hozni a testület elé. Szeretné, ha a frakció figyelembe venné, hogy a hitelszerződés, a likviditás elvesztésével elég nehéz helyzet állt elő. Amennyiben a jövő héten, kedden megkapja a könyvvizsgáló véleményét, akkor a következő hétre összehívja a testületet a féléves beszámoló tárgyalására. Jelzi, hogy a szavazórendszer nem működik, ezért kéri, állítsák helyre. 
Stefanik Zsolt közbeszól, 5 perc szünet kellene a szerver újraindításához. 

Szentgyörgyi József a szünet előtt hozzászólásoknak ad helyt.
Papp Kornél örömmel fogadta, hogy Polgármester úr ez alkalommal szavaival elismerte azt, hogy ellenmondás van a könyvvizsgálói vélemény és a beszámoló, valamint a költségvetés módosítások között, ez alapos ok arra, hogy ne fogadja el a bizottság. Hangsúlyozza, a III. módosítás kapcsán az a tartalmi észrevétele is volt a bizottságnak, hogy a diákétkeztetésnek szabálytalanul történt a megtervezése. A saját maga részéről egyetlen esetben tudja elfogadni az „alkut”, ha és amennyiben Polgármester úr személyes garanciát vállal arra, hogy határozott időn belül a IV. számú módosítás benyújtásra kerül a testület elé, nevezetesen: ha ki kell futni nullára december 31-éig, akkor a 65 mFt-os költségvetési hiányt „el kell tüntetni” a költségvetésből, tehát indokolt hozzányúlni a III. számú módosításhoz. Ebben az esetben a IV. számú módosításnál korrigálni lehet a diákétkeztetést is. 
Szentgyörgyi József jelzi, mint előterjesztő a bizottsági ülésen befogadta a diákétkeztetéssel kapcsolatos korrigálást. Véleménye szerint rendkívüli intézkedési tervet kell készíteni, mely kiterjed a 65 mFt-os hiány pótlására is. Megjegyzi, az idővel bajban van, mert október 15-ével teljesül az adófeltöltés, ezért három kérdést intézett az apparátushoz. Az egyik, vegyék ki a költségvetésből azt, amit még nem hajtottak végre és nem is fogják végrehajtani, gondol itt a beruházásokra. A másik, megegyezni a szerződött partnerekkel, hogy a számlát befogadja a hivatal, de következő évi fizetési teljesítést határozzon meg. A harmadik, megnézik, hogy ha a közüzemi fogyasztásból eredő „számlatolást” választják decemberben, akkor milyen összeg az, amivel csúszást eredményezhetnek. Meghatározza a mozgásteret az adónemek feltöltődése, továbbá átfogó jelentést kért arról, hogy a folyamatban lévő végrehajtási ügyekből mi racionalizálható még ebben az évben. Elmondja még, hogy december 31-ével elmegy a csatorna, mellyel a HATE Kft. kintlévőségei is megjelennek, tehát a HATE eszközállománya eszközként bejön az önkormányzati eszközállományba, ugyanakkor a HATE pénzügyi kintlévősége egy önkormányzati végrehajtással adó módjára behajtható január-február hónapban. Összességében sok mindent kért az apparátustól, a jelentések 7-8 napon belül elkészülnek, az alapján el tudja készíteni az első pénzügyi tervet. 
Igaz László Tibor tudja, hogy sok a HATE kintlévősége, szeretné, ha ez a pénz minél előbb beérkezne. Javasolja, bízzanak meg egy végrehajtó céget.
Szentgyörgyi József közli, van megbízása egy végrehajtó cégnek, folyamatosan ügyvédi végrehajtás van, folyamatosan teljesít, a HATE mindig jelentés ad róla, beszámol a Felügyelő Bizottságának. 

Papp Kornél a maga részéről vigyázna és vigyázni is fog, hogy a helyzet drámaiságát szavakkal élezze, mert képviselő-társai, illetve a pénzügyi bizottság külsős tagja is már február-márciusban a költségvetési vita kapcsán többször elmondta, hogy a hatályos jogszabályok alapján ez várható december 31-éig, erre készülni tudtak, készülni lehetett volna, már a költségvetés elfogadásakor is. Úgy gondolja, eddig ebben az évben jól sikerült a bevételek teljesítése - plusz 59 mFt-on áll a számla -, mely bíztató jel, ez az év bizonyára teljesítethető.

Szentgyörgyi József 5 perc szünetet rendel el.

S Z Ü N E T

Napirend 1. pontja:

2012. évi költségvetési rendelet II. számú módosítása 

Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.
Lengyel Izabella ismerteti, a pénzügyi bizottság a módosítást 2 igen, 3 nem szavazattal elutasította.

Szentgyörgyi József kérdés, hozzászólás nem lévén szavazásra bocsátja a II. számú módosítást.
135/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testületet úgy dönt, hogy a központosított állami támogatások és egyéb bevételek rendezése miatt a rendelet 3. §-ában megállapított


kiadási főösszeget 


       4.284 ezer Ft-tal


bevételi főösszeget


       4.284 ezer Ft-tal

megemeli, és Halásztelek Város Önkormányzata 2012. évi költségvetésének


módosított kiadási főösszegét
1.075.275 ezer Ft-ban, valamint


módosított bevételi főösszegét
1.010.259 ezer Ft-ban,


a költségvetési hiányt

     65.016 ezer Ft-ban 

állapítja meg.
Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Halásztelek Város Önkormányzata Képviselő-testületének  

13/2012.(IX.27.) rendelete

a 2012. évi költségvetésről szóló  11/2012.(VI.29.) rendelettel módosított 
5/2012.(III.09.) rendelet módosításáról

9 igen

0 nem

0 tartózkodás




m e g a l k o t v a

Napirend 2. pontja:
Beszámoló a 2012. évi költségvetés I. félévi  teljesítéséről 
Előterjesztő: Szentgyörgyi József polgármester

Szentgyörgyi József szavazásra bocsátja az I. félévi beszámoló napirendről történő levételét. 
136/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testületet úgy dönt, hogy a 2012. évi költségvetés I. félévi teljesítéséről szóló beszámolót leveszi napirendjéről.
Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Napirend 3. pontja:

2012. évi költségvetési rendelet III. számú módosítása 
Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella jelzi, a pénzügyi bizottság nem szavazott a III. számú módosításról.

Szentgyörgyi József mivel a pénzügyi bizottság nem szavazott a módosításról, ezért szóbeli kiegészítésében ismerteti, a legnagyobb módosítás, hogy az I. és II. ütem csatorna beruházásának forrását az önkormányzat szedi, ezekből a második bekötésekből nem tudják tervezni a bevételt, hanem mindig év közben jelenik meg, hogy hol építenek ikerházat és hol nem. A működtetési szerződés szerint a működtetés a HATE-hoz, a beruházás az önkormányzathoz tartozik. Két beruházási kötelezettsége maradt az önkormányzatnak, a számlán 6,2 mFt áll, melyből 4,5 mFt-ot szeretnének felhasználni. Ismerteti a két beruházás részleteit. A továbbiakban elmondja, abban a formában, ahogy tervezve van nem fizethető már a jubileumi jutalom, ezért ez az összeg a tartalékba került. A Polgármesteri Hivatal működésén belül – részben jogszabályi változások, részben keretátcsoportosítások miatt – apróbb módosításokra került sor, gondol itt például a cafetéria rendszerre, nyugdíjazásra. Annak ellenére, hogy a pénzügyi bizottság nem tudta érdemben tárgyalni a módosítást, kéri a Képviselő-testület tagjait támogassák a módosítást és fogadják el azt.          
Papp Kornél elmondja, valóban látszólag az elhangzottakról szól a költségvetés III. számú módosítása, azonban ennél sokkal lényegesebb része az, hogy a költségvetésben meg kellett jelennie a két új intézménynek. Ismerteti határozati javaslatát, mely szerint a Képviselő-testület felkéri a Polgármestert, hogy a Képviselő-testület következő ülésére intézkedési tervet, vagy költségvetés módosítást terjesszen a testület elé.
Szentgyörgyi József ismerteti, majd szavazásra bocsátja a határozati javaslatot.

137/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testületet úgy dönt, hogy a központosított állami támogatások és egyéb bevételek rendezése miatt a rendelet 3. §-ában megállapított


kiadási főösszeget 


       4.500 ezer Ft-tal


bevételi főösszeget


       4.500 ezer Ft-tal

megemeli, és Halásztelek Város Önkormányzata 2012. évi költségvetésének


módosított kiadási főösszegét
1.075.775 ezer Ft-ban, valamint


módosított bevételi főösszegét
1.014.759 ezer Ft-ban,


a költségvetési hiányt

     65.016 ezer Ft-ban 

állapítja meg.

Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Halásztelek Város Önkormányzata Képviselő-testületének  

14/2012.(IX.27.) rendelete

a 2012. évi költségvetésről szóló  11/2012.(VI.29.), 

valamint 13/2012.(IX.27.) rendelettel módosított 

5/2012.(III.09.) rendelet módosításáról

9 igen

0 nem

0 tartózkodás




m e g a l k o t v a
Szentgyörgyi József szavazásra bocsátja Papp Kornél javaslatát.

138/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testülete felkéri a Polgármestert, hogy a következő ülésre intézkedési tervet, vagy költségvetés módosítást terjesszen a testület elé.
Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Napirend 4. pontja:

A Képviselő-testület és szervei szervezeti és működési szabályzatáról szóló 10/2007. (V.4.) rendelet módosítása 
Előterjesztő: Baloghné dr. Nagy Edit jegyző
Szentgyörgyi József kéri az ügyrendi bizottság elnökét, ismertesse a bizottság döntését.

Tóth Endre Attila ismerteti, a bizottság egyhangúlag javasolja a rendelet megalkotását.
139/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testülete a Képviselő-testület és szervei Szervezeti és Működési Szabályzatáról szóló többször módosított 10/2007.(V.4.) rendelet módosításáról szóló rendelettervezet szövegét elfogadja.
Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Halásztelek Város Önkormányzata Képviselő-testületének
15/2012.(IX.27.) rendelete
a Képviselő-testület és szervei Szervezeti  és Működési Szabályzatáról 
szóló többször módosított 10/2007.(V. 4.) rendeletének módosításáról

9 igen

0 nem

0 tartózkodás




m e g a l k o t v a
Napirend 5. pontja:

Előterjesztés folyószámlahitel meghosszabbítására 
Előterjesztő: Szentgyörgyi József polgármester

Szentgyörgyi József ismerteti, az események felülírták a pénzügyi bizottság döntését, ezért most szóbeli módosítást tesz a határozati javaslathoz, nevezetesen a Képviselő-testülete felkéri a Polgármestert, hogy készítsen elő az OTP Bank Nyrt-vel a 2013. évre folyószámlahitel szerződés maximum 70 mFt erejéig. Kérdés, észrevétel nem lévén szavazásra bocsátja a határozati javaslatot.

140/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testülete felkéri a Polgármestert, hogy készítsen elő az OTP Bank Nyrt-vel a 2013. évre folyószámlahitel szerződés maximum 70 mFt erejéig. 

Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Napirend 6. pontja:

Márai Sándor Közművelődési Intézmény és Városi Könyvtár Munkamegosztási Megállapodása 

Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella ismerteti, a bizottság 5 igen szavazattal támogatja a megállapodás elfogadását.

Szentgyörgyi József kérdés, észrevétel nem lévén szavazásra bocsátja a határozati javaslatot.

141/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a Márai Sándor Közművelődési Intézmény és Városi Könyvtár Munkamegosztási Megállapodását 2012. július 1-ei hatállyal elfogadja.

Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Napirend 7. pontja:

Döntés a Bursa Hungarica Felsőoktatási Önkormányzati Ösztöndíj pályázathoz történő csatlakozásról 
Előterjesztő: Szentgyörgyi József polgármester

Szentgyörgyi József kéri a szociális bizottság elnökét, ismertesse a bizottság döntését.

Végváriné Nyíri Lídia ismerteti, a bizottság 4 igen szavazattal támogatja a pályázathoz történő csatlakozást.

Szentgyörgyi József kérdés, észrevétel nem lévén szavazásra bocsátja a határozati javaslatot.

142/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testülete csatlakozni kíván a Bursa Hungarica Felsőoktatási Önkormányzati Ösztöndíjpályázat 2013. évi fordulójához és felhatalmazza a polgármestert a Nyilatkozat (a csatlakozásról, valamint az elektronikus adatbázis használatáról) aláírására, valamint a Bursa Hungarica Felsőoktatási Önkormányzati Ösztöndíjpályázat 2013. évi fordulójának Általános Szerződési Feltételeit elfogadja.

Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Napirend 8. pontja:

Halásztelek Város közigazgatási területére vonatkozó Stratégiai Zajtérkép és zajvédelmi Intézkedési Terv felülvizsgálata Budapest és vonzáskörzete társulásában

Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella ismerteti, a bizottság 5 igen szavazattal támogatja a határozati javaslat elfogadását.

Szentgyörgyi József kérdés, észrevétel nem lévén szavazásra bocsátja a határozati javaslatot.

143/2012.(IX.26.) számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a 111/2012.(VI.28.) számú határozatát visszavonja.

A zajtérkép és intézkedési terv felülvizsgálata érdekében felhatalmazza a Polgármestert, hogy Budapest Főváros Főpolgármesterének 2012. VI. 25-én kelt megkereséséhez mellékelt, a Budapest és Vonzáskörzete Települési Önkormányzatának Társulási Megállapodását írja alá, illetve a szükséges nyilatkozatokat tegye meg.

Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Napirend 9. pontja:

Halásztelek 052/5 hrsz. és a 025/2 hrsz. alatti ingatlanok településrendezési előírásainak módosítására vonatkozó területrendezési eljárás kezdeményezésének ügye 
Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella ismerteti, a bizottság 5 igen szavazattal támogatja a határozati javaslat elfogadását.

Szentgyörgyi József kérdés, észrevétel nem lévén szavazásra bocsátja a határozati javaslatot.

144/2012.(IX.26.) számú Képviselő-testületi határozat:

1. 
A Képviselő-testület úgy dönt, hogy Halásztelek közigazgatási területén lévő, az északi és déli gazdasági terület bővítése érdekében a 052/5 hrsz. alatti valamint a 025/12 hrsz. alatti telkek beépítésre szánt területbe való kijelölése érdekében területrendezési hatósági eljárást kezdeményez az illetékes állami főépítészhez történő kérelem benyújtásával a mellékelt dokumentum alapján. 
2.  A Képviselő-testület felkéri a Polgármestert, hogy intézkedjen a két területrendezési hatósági eljárás kezdeményezéséről.

Határidő: 
azonnal
Felelős: 
Szentgyörgyi József polgármester



9 igen



0 nem



0 tartózkodás



e l f o g a d v a

Napirend 10. pontja:

Halásztelek, Kossuth Lajos utca 1. sz. 579/1 hrsz. alatti földrészlet Hermina Étterem által engedély nélkül használt részérnek elidegenítés iránti kérelem ügye (írásos)
Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella ismerteti, a bizottság 3 igen, 1 nem, 1 tartózkodás mellett támogatja az 1. számú határozati javaslat elfogadását.

Szentgyörgyi József elmondja, arról a 160 m2-es területről van szó, melynek a Hermina Étterem részére  történő értékesítéséhez már 2008-ban hozzájárultak, de a megállapodás nem jött létre, mert nem fizették ki. Jelenleg ugyanezt a területet hárman veszik meg. Kérdésnek, hozzászólásnak ad helyt.

Végváriné Nyíri Lídia kérdezi, mivel ezt a területet régóta használják, mennyit fizettek be eddig a terület használatáért, illetve a kerthelyiségként használt területért mennyit fizet. Nagyon kedvezőnek tartja az árat, ezért úgy gondolja nem vigyáznak a vagyonra. Hozzáteszi, ő maga is meg tudná venni 2 mFt-ért.

Szentgyörgyi József elmondja, 2008-ban a testület felértékeltette ezt a területet, s akkor döntött az eladás engedélyezéséről. Nem állapított meg előtte sem bérleti díjat, utána meg – mivel az eladás mellett döntöttek – okafogyottá vált a bérleti díj megállapítása. A belső területre megállapítottak bérleti díjat, azt közterület használati díjként fizeti az étterem, emlékezete szerint évi 160 eFt-ot. Úgy gondolja, ha a 2008-as árakon értékesíteni tudják a szóban forgó területet, akkor az önkormányzat nem köt rossz üzletet, mert kiszállnak egy olyan „házasságból”, amely örömet nem hozott az elmúlt években. 
Erdődi Sándorné egyetért a tulajdonjog rendezésével, de sérelmezi, hogy 10-15 éve úgy használják a területet, hogy nem fizet egy fillér bérleti díjat sem. 

Papp Kornél szerencsésnek tartja, hogy nem volt tagja az előző testületnek és a pénzügyi bizottságnak sem, amikor erről a kérdésről döntöttek 2008-ban. Megjegyzi, szocialista képviselő-társai 2 mFt-ot ajánlottak Kéri, számoljanak, polgármester úr 160 eFt bérleti díjról beszélt és négy asztalnyi hely van a területen, a nyári szezonban mi az, ami kitermeli ezt az összeget. Mindehhez tegyék mellé, hogy volt valaki, aki önkormányzati területet gondozott úgy, hogy arra a zöldfelületre még jó is bemenni. Hangsúlyozza, lassan dobálózzanak a 2 mFt-tokkal, mert nem biztos, hogy a bérlőnek annyira megérte ezt a kis zöldterületet használni. Erősíti azt, hogy jó lezárni ezeket az ügyeket, illetve bevételt szerezni az önkormányzatnak.
Lengyel Izabella jelzi, két határozati javaslat tartozik az előterjesztéshez. 

Szentgyörgyi József további kérdés, észrevétel nem lévén, szavazásra bocsátja a határozati javaslatot.

145/2012.(IX.26.)számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a Hermina Étterem (2314 Halásztelek, Kossuth L. u. 1.) üzemeltetője Incze Gábor, Jencsik István (1181 Bp., Havanna u. 50. VIII. em. 47/a.), mint a 579/8 hrsz. és a Popov Szimeonov és neje (2314 Halásztelek, Kossuth L. u. 16.), mint a 879/13 hrsz. alatti telekszomszéd ingatlantulajdonosok 2012. 09. 11-én kelt együttes kérelmére az Incze Gábor 2012. 06. 15-én kelt beadványa szerinti vételár mérséklésére vonatkozó kérelmének elutasításával egyidejűleg a 20/2008.(III. 27.) számú Képviselő-testületi határozatát fenntartja, azt mind rendelkezése, mind összegszerűségében megerősíti, egyben felkéri a polgármestert, hogy intézkedjen az 579/1 hrsz. alatti engedély nélküli használattal érintett rész közterületből kivonását követő – tulajdonjog fenntartással történő – elidegenítéséről (adás-vételi szerződés elkészítéséről) azzal a kikötéssel, hogy ügyvédi költségeken felül valamennyi, az ingatlan elidegenítésével kapcsolatos egyéb költségek a vevőket terhelik.

Határidő: 
azonnal
Felelős: 
Szentgyörgyi József polgármester



6 igen



2 nem



1 tartózkodás



e l f o g a d v a

Lengyel Izabella ismerteti, a bizottság 5 igen szavazattal támogatja az 2. számú határozati javaslat elfogadását.

146/2012.(IX.26.)számú Képviselő-testületi határozat:

Halásztelek Város Önkormányzatának Képviselő-testülete felkéri a Polgármestert, hogy amennyiben az engedély nélküli telek használó - Hermina Étterem (2314 Halásztelek, Kossuth Lajos u. 1.) – fenti kötelezettségének nem tesz eleget 2012. december 31-ig, úgy intézkedjen a 1241-4/2012. (06. 26.) számon kelt felhívásban foglaltak foganatosítása iránt.
Határidő: 
azonnal
Felelős: 
Szentgyörgyi József polgármester

Napirend 11. pontja:

Halásztelek, Erkel Ferenc utca forgalmi rendjének módosítása egyirányúsítással 
Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella ismerteti, a bizottság 5 igen szavazattal támogatja a határozati javaslat elfogadását.

Szentgyörgyi József kérdés, észrevétel nem lévén szavazásra bocsátja a határozati javaslatot.

147/2012.(IX.26.)számú Képviselő-testületi határozat:

Halásztelek Város Képviselő-testülete úgy dönt, hogy az Erkel Ferenc utca forgalmi rendjét, az utca gépjármű forgalmának Barátság utcától a Somogyi Béla utca felé történő egyirányúsításával megváltoztatja.

Felkéri a Polgármestert, hogy az ehhez szükséges intézkedéseket tegye meg, kérje fel a közútkezelőt az előjelző táblák elhelyezésére, a jogszabály szerint szükséges forgalmi rend megváltoztatását előjelző forgalmi táblák elhelyezésére.

Határidő: 
azonnal
Felelős: 
Szentgyörgyi József polgármester

Szentgyörgyi József hozzászólásnak ad helyt.
Stefanik Zsolt kéri a polgárőröktől, hogy az első héten segítsék a szülőket, dolgozókat, amíg megszokják az utca új forgalmi rendjét. 

Napirend 12. pontja:

Dr. Csókási Zsoltné bérleti szerződés módosítás kérelme 
Előterjesztő: Szentgyörgyi József polgármester

Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella ismerteti, a bizottság 5 igen szavazattal támogatja a határozati javaslat elfogadását.

Szentgyörgyi József kérdés, észrevétel nem lévén szavazásra bocsátja a határozati javaslatot.

148/2012.(IX.26.)számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a 113/2012. (VI. 28.) számú képviselőtestületi határozat alapján dr. Csókási Zsoltnével kötött bérleti szerződést a bérlő tulajdonában lévő MOD Kft. (2314 Halásztelek, Erzsébet u. 36.) nevére módosítja, felkéri a Polgármestert, hogy a bérleti szerződés módosítása iránt intézkedjen, és a módosítást követően írja alá.
Határidő: 
azonnal
Felelős: 
Szentgyörgyi József polgármester

Napirend 13. pontja:

Szigetszentmiklós és környéke Mentőalapítvány támogatási kérelme 

Előterjesztő: Szentgyörgyi József polgármester
Szentgyörgyi József bejelenti, a Mentőalapítvány kérelme nem kapott támogatást a pénzügyi bizottsági ülésen, ezért a testület nem tárgyalja. 
Napirend 14. pontja:

Medgyaszay Andrea a 2314 Halásztelek, Kisgyár u. 23/a. sz. 943/1 hrsz. alatti ingatlanra vonatkozó bérleti szerződés iránti kérelem ügye 

Előterjesztő: Szentgyörgyi József polgármester 
Szentgyörgyi József kéri a pénzügyi bizottság elnökét, ismertesse a bizottság döntését.

Lengyel Izabella ismerteti, a bizottság 5 igen szavazattal támogatja a határozati javaslat elfogadását.

Szentgyörgyi József kérdés, észrevétel nem lévén szavazásra bocsátja a határozati javaslatot.

149/2012.(IX.26.)számú Képviselő-testületi határozat:

Halásztelek Város Képviselő-testülete úgy dönt, hogy Medgyaszay Andrea (2314 Halásztelek, Körtefa u. 9.) az önkormányzat tulajdonában lévő 2314 Halásztelek, Kisgyár u. 23/a. sz. 943/1 hrsz. alatti ingatlanra vonatkozó bérleti szerződés iránti kérelemének helyt ad, és felkéri a Polgármestert, hogy az alábbi kikötések figyelembevételével intézkedjen a bérleti szerződés elkészítéséről, egyben felhatalmazza a Polgármestert, hogy az így összeállított bérleti szerződést a Képviselő-testület képviseletében írja alá.

A bérleti szerződésben kerüljön rögzítésre, hogy:

1. az őstermelői piac rendeltetéssel történő használat érdekében szükséges nyilvántartásba-vételi eljárás lefolytatása, ez érdekében szükséges valamennyi átalakítási munkálat a piacüzemeltető (bérlő) felelőssége és költsége;

2. a piac kialakítása érdekében végzett valamennyi átalakítási munkálatot előzetesen egyeztetni kell az ingatlantulajdonossal;

3. a bérleti szerződés szerint használt földrészlet rendeltetésszerű és biztonságos használatáért a mindenkori piac üzemeltetője (bérlő) fele; 

4. a bérleti szerződés szerint használt földrészlet (kertrész) karbantartása, tisztántartása a bérlő felelőssége;  

5. valamennyi mért közműszolgáltatás használatért (elektromos, gáz) energia illetve (víz/csatorna) fogyasztási díj, méretlen közműhálózati elem használatáért külön megállapodás szerinti havi általány-díj fizetendő;

6. a bérleti szerződés határozatlan időre jön létre;

7. bérleti díj: a tárgyi ingatlanrész (zöldfelület) karbantartása, kezelése, tisztántartása, takarítása;

8. a tulajdonos egyoldalúan jogosult a szerződés felmondására, a bérlő a felmondást követő 60 napon belül köteles a területet eredeti állapotába visszaállítva visszaadni, melyről írásban értesíti az ingatlantulajdonost.

Határidő: 
azonnal
Felelős: 
Szentgyörgyi József polgármester

Napirend 15. pontja:

Egyebek
- Csepel-sziget és Környéke Egységes Pedagógiai Szakszolgálat tájékoztatója a 2011/12- es tanév munkájáról (döntést nem igényel)
- Szigetszentmiklósi Szakorvosi Rendelőintézet igazgató főorvosának tájékoztatója 

  (döntést nem igényel)

Szentgyörgyi József megköszöni a megjelentést, bejelenti a testület zárt üléssel folytatja a munkát. 
(A zárt ülésről külön jegyzőkönyv készül. Jkv.)
K.m.f.


Baloghné dr. Nagy Edit



Szentgyörgyi József



  jegyző




     polgármester
Jegyzőkönyv hiteléül:





         Végváriné Nyíri Lídia                    Papp Kornél 
                        



                              képviselő                       
        képviselő

